Eg synest dette har vore ein fin debatt om næringspolitikken – om både Nærings- og handelsdepartementets budsjett, Fiskeridepartementets budsjett og Landbruksdepartementets budsjett. Det syner at det er skilnader mellom partia, og det er bra. Eg legg merke til at Høgre i både innlegg og replikkar påstår at Regjeringa reduserer forskinga. Det er no eingong sånn, om ein les budsjettet, at forskinga ikkje er redusert. Forskingsfondet er faktisk auka med 10 milliardar kr. Det vert altså vedteke 900 mill. kr meir til forsking for 2007. I tillegg må eg få gjenta at det er ei historisk satsing på næringsretta forsking med ein auke på over 10 pst. Eg synest det er viktig at Høgre merker seg dette, for det vert ikkje riktigare om ein gjentek usanningar gong på gong. Me vert òg kritiserte for endringane i SkatteFUNN. Det vert sett eit tak på talet på timar pr. år og eit tak på timeprisen. Me har registrert at det er mange som ikkje ønskjer det taket, spesielt det på timeprisen, men eg reknar med og forventar at små og mellomstore bedrifter framleis vil forska vidare og utnytta den gode ordninga som SkatteFUNN faktisk er. Venstre snakka òg mykje om forsking og utvikling, og eg er glad for at representanten frå Venstre til og med les avisinnlegga mine i sommarferien og skriv om dei i budsjettinnstillinga. Eg synest det store engasjementet som Venstre har for småbedriftene, er prisverdig, og eg meiner at dei faktisk har mange gode idear. Men eg kan ikkje seia at eg såg noko til dei mens Venstre var i regjering. Eg vart av Framstegspartiet spurt om reduksjonen i talet på bønder. Det er no eingong slik at det har vore ei industrialisering i dette landet som har redusert både talet på bønder og talet på industriarbeidarar. Me har fått ny teknologi og maskinkraft. Me mjølka for hand i gamle dagar, no er det robotmjølking på dei fleste gardane – som eg faktisk trur er veldig bra. Me er sjølvsagt nøydde til å vera moderne innanfor landbruket. Men eg kan vera einig med Framstegspartiet i at det er utfordringar i landbruket, og at det er mykje å ta tak i der, men eg trur ikkje løysinga ligg i å kutta budsjettet med 5,8 milliardar kr.